**Արտակ Մալումյան** (մայիսի 5, 1981(1981-05-05), Կիրովական, Հայկական ԽՍՀ, ԽՍՀՄ), հայ կիսածանր քաշային բռնցքամարտիկ, Հայաստանի բռնցքամարտի առաջնություննների բազմակի հաղթող, աշխարհի առաջնության բրոնզե, Եվրոպայի առաջնության արծաթե, Զինված ուժերի բռնցքամարտի աշխարհի առաջնության արծաթե մեդալակիր, 2005 թվականի Հայաստանի 4-րդ լավագույն մարզիկ, բռնցքամարտի մարզիչ, Հայաստանի բռնցքմարտի ֆեդերացիայի նախկին փոխնախագահ, բռնցքամարտի մարզիչ։

Կենսագրական տվյալներ
--------------------

Արտակ Մալումյանը ծնվել է 1981 թվականի մայիսի 5-ին Հայկական ԽՍՀ-ի Վանաձոր քաղաքում։

Նախնական կրթությունը ստացել է Վանաձորի թիվ 2 միջնակարգ դպրոցում, որն ավարտել է 1998 թվականին։ Նույն թվականին ընդունվել է Ֆիզիկական կուլտուրայի հայկական պետական ինստիտուտ։ Այն ավարտել է 2002 թվականին՝ ստանալով ֆիզիկական կուլտուրայի մանկավարժի, բռնցքամարտի մարզչի որակավորում։

2002-2004 թվականներին ծառայել է Հայաստանի Հանրապետության Զինված ուժերում՝ ծառայությունն անցկացնելով Բանակի կենտրոնական մարզական ակումբում։

Արտակ Մալումյանը 1999-2002 թվականներին եղել է Վանաձորի թիվ 2 միջնակարգ դպրոցի ֆիզիկական կուլտուրայի ուսուցիչ։ 2009-2013 թվականներին նշանակվել է Հայաստանի Հանրապետության Բռնցքամարտի ֆեդերացիայի փոխնախագահ։ 2013-2016 թվականներին աշխատել է Ռուսաստանի Դաշնության մայրաքաղաք Մոսկվայում գործող «Վիսու-Տալո» փայտամշակման շինարարական ընկերությունում որպես գլխավոր տնօրեն։

Սպորտային գործունեություն
-------------------------

### Հայաստանի առաջնություններ

Արտակ Մալումյանը հանդիսանում է Հայաստանում տեղի ունեցած բռնցքամարտի մի շարք առաջնություններ բազմակի հաղթող։

### Աշխարհի առաջնություն

Հայաստանը ներկայացնող Արտակ Մալումյանը Չինաստանի Միմյանգ քաղաքում 2005 թվականի նոյեմբերի 13-ից 20-ը տեղի ունեցած Բռնցքամարտի աշխարհի առաջնությունում 81 կիլոգրամ կիսածանր քաշային դասակարգում նվաճեց բրոնզե մեդալ։ Նրա մարզիչն էր Հայաստանի Հանրապետության վաստակավոր մարզիչ Կառլեն Ամյանը։

Ստորև ներկայացված է 2005 թվականին տեղի ունեցած Բռնցքամարտի աշխարհի առաջնության ժամանակ Հայաստանը ներկայացնող 81 կիլոգրամ կիսածանր քաշային բռնցքամարտիկ Արտակ Մալումյանի մենամարտերի նկարագրությունը

Արտակ Մալումյանը մարզվում է Հրազդանի ձորի բացօդյա մարզասրահում (26.01.2019թ.)

| Մենամարտի օր | Մրցակիցներ | Միավորներ |
| --- | --- | --- |
| 1/16 եզրափակիչ (16.11.2005թ.) | Հայաստան Արտակ Մալումյան (ARM)  Չեխիա Տոմաս Ադամեկ (CZE) | 37  16 |
| 1/8 եզրափակիչ (17.11.2005թ.) | Հայաստան Արտակ Մալումյան (ARM)  Եգիպտոս Ռամադան Յասեր Աբդելհաֆեր (EGY) | 30  11 |
| Քառորդ եզրափակիչ (18.11.2005թ.) | Հայաստան Արտակ Մալումյան (ARM)  Բրազիլիա Լուիզ Վաշինգտոն (BRA) | +22  22 |
| Կիսաեզրափակիչ (19.11.2005թ.) | Հայաստան Արտակ Մալումյան (ARM)  Խորվաթիա Մարիո Սիվոլիջա (CRO) | 10  20 |

Ա.Մալումյանը մասնակցել է նաև 2001 թվականին Մեծ Բրիտանիայի կազմում գտնվող Հյուսիսային Իռլանդիայի Բելֆաստ քաղաքում տեղի ունեցած Բռնցքամարտի աշխարհի առաջնությանը՝ զբաղեցնելով 9-րդ տեղը։

### Եվրոպայի առաջնություն

Արտակ Մալումյանը 1999 թվականին մասնակցել է Խորվաթիայի Ռիեկա քաղաքում տեղի ունեցած Բռնցքամարտի Եվրոպայի առաջնությանը և նվաճել արծաթե մեդալ։

Ա.Մալումյանը մասնակցել է նաև 2006 թվականի հուլիսի 14-ից 23-ին Բուլղարիայի Պլովդիվ քաղաքում տեղի ունեցած Բռնցքամարտի Եվրոպայի առաջնությանը՝ զբաղեցնելով 5-րդ հորիզոնականը։

### Զինված ուժերի բռնցքամարտի աշխարհի առաջնություն

2003 թվականին Արտակ Ալումյանը Ղազախստանի Ալմա Աթա քաղաքում մասնակցել է Զինված ուժերի բռնցքամարտի աշխարհի առաջնությանը և նվաճել արծաթե մեդալ։

### Հայաստանի լավագույն մարզիկներ 2005

Արտակ Մալումյանը հանդիսանում է 2005 թվականի Հայաստանի 10 լավագույն մարզիկներից՝ զբաղեցնելով 4-րդ հորիզոնականը։

Ընտանիք
-------

Արտակ Մալումյանն ամուսնացած է, ունի երեք երեխա։

Ծանոթագրություններ
------------------

1. 1 2 3 4 5  Ալեքսանդր Սարգսյան, «Հայկական բռնցքամարտի պատմություն» Archived 2019-02-14 at the Wayback Machine. Հեղինակային հրատարակություն, 2015թ. ISBN 978-9939-0-1461-6:
2. 1 2 3 4 5  «13.World Championships Mianyang, China, November 13-20, 2005» (արխիվացված):(անգլ.)
3. 1 2 3 4 5  «"World Amateur Boxing Championships". GBR Athletics» (արծիվացված):(անգլ.)
4. ↑  Հայ անվանի մարզիկների պատասխանը պատգամավոր Լևոն Մարտիրոսյանին
5. ↑  «Մի խումբ անվանի տիտղոսակիր հայ մարզիկների բաց նամակը»։
6. ↑  Ա. Մալումյան. «Հայաստանի բռնցքամարտն առաջադիմում է»։
7. ↑  «Amateur Boxing - World Men's Boxing Championships - 2001» (արխիվացված):(անգլ.)
8. ↑  «European Men's Boxing Championships - Results Men 2006» (արխիվացված):(անգլ.)

Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Արտակ Մալումյան** կատեգորիայում։ |